Аляксандарпляц

Алякса́ндарпляц (па-нямецку: Alexanderplatz) — амаль простакутны па форме пляц у цэнтры Бэрліну, важны транспартны вузел, адна з асноўных славутасьцяў гораду. Знаходзіцца ў раёне Мітэ. Названы ў гонар расейскага цара Аляксандра I. У прастамоўі бэрлінцаў завецца Алекс. Гісторыя У XIII стагодзьдзі непадалёк ад сучаснага Аляксандарпляцу ўзьніклі шпіталь Сьвятога Георга і Брама Георга ў гарадзкім муры. Апошняя была пераназвана ў 1701 у Каралеўскую браму — у гонар каранацыі Фрыдрыха I, а пляц ля яе — у пляц Каралеўскай брамы (па-нямецку: Königs Thor Platz). 25 кастрычніка 1805 на пляцы ўрачыста прынялі замежнага госьця — расейскага цара Аляксандра I. У гонар гэтай падзеі, 2 лістапада таго ж году, прускі кароль Фрыдрых Вільгельм III пераназваў пляц у Аляксандарпляц. У гэты час тут жылі ваданосы, анучнікі і іншыя небагатыя людзі. Падчас сакавіцкай рэвалюцыі 1848 на Аляксандарпляцы адбыліся вулічныя баі. Сярод іх удзельнікаў быў і пісьменьнік Тэадор Фантанэ. У 1882 годзе на пляцы зьявілася чыгуначная станцыя. На 1900—1940 гады прыпадае росквіт пляцу. У 1901 тут было заснаванае першае ў Нямеччыне кабарэ — Überbrettl, а з 1904 па 1911 было адкрыта некалькі гандлёвых дамоў. У гэты час пляц стаў важным транспартным вузлом Бэрліну. У час Другой Сусьветнай вайны пад Аляксандарпляцам быў пабудаваны бункэр, у якім людзі маглі схавацца ў час бамбаваньняў. У 1945, у час Бою за Бэрлін, шэраг будынкаў на і вакол Аляксандарпляцу былі істотна пашкоджаны. Па сканчэньні вайны, улады НДР вырашылі зьнішчыць усё тое, што зьвязана зь мінулым і пабудаваць новыя шырокія вуліцы, у тым ліку Алею Сталіна, якая б даходзіла да Аляксандарпляцу. У 1960-я гады на паўднёва-заходнім ускрайку пляцу была пабудавана тэлевізыйная вежа, а потым і шэраг будынкаў у сацыялістычным стылі: Аляксандарпляц мусіў быць для НДР тым, што для СССР — Чырвоны пляц. Пасьля Ўзьяднаньня Нямеччыны было вырашана правесьці рэканструкцыю пляцу, якая пачалася ў 2004 годзе: у прыватнасьці, былі ўзьведзены гандлёвыя цэнтры Alexa й die mitte, трыццацімэтровы жылы і гандлёвы комплекс Alea 101 і інш. У будучыні на Аляксандарпляцы плянуецца пабудаваць яшчэ некалькі хмарачосаў. Галерэя